정조 20년
童蒙敎官崔崐書進所懷伏以臣跧伏草野聞見寡陋只與村翁野老問桑麻說秔稻而已得於輿人之聽略採一邑之瘼條列左方以塞明問之萬一蓋據一邑而一路之弊可推以知據一路而一國之弊亦可推以知矣伏惟聖明財察焉一正風俗風俗與世淳漓故孟子曰唐虞之民熙熙如也王者之民皥皥如也霸者之民驩虞如也世道之升降汙隆自古已然近來風俗日趨渝薄回淳反眞已矣無望而雖以臣州里所聞見觀之父而不父子而不子夫而不夫婦而不婦兄而不兄弟而不弟者往往有之而少者凌長不知擎拳曲跽之禮賤者凌貴公肆蹴踏詬辱而長者不能禁止貴者莫敢誰何今日如是明日又如是狃以爲習視若茶飯遂至於倫常斁而名分紊不知有綱紀法度而駸駸然相率而不止幾何不淪於禽獸夷狄之域哉賈生所云慮有德色反唇相稽者不幸近之雖曰百里不同俗千里不同風一鄕如此餘反三隅臣謹按周禮大司徒以鄕八刑糾萬民蓋道之以德齊之以禮而刑者又弼敎之具也方今聖明在上導率風敎無以尙焉而就其不率敎者齊之以刑一如成周之制則俗習正民志壹而擧一世咸歸於於變之化矣先正臣李珥嘗著鄕約善者籍惡者亦籍之蓋倣周禮之遺意而行之有效至今稱道者也臣意更以先正鄕約頒于州縣選一鄕中身修心公者爲執綱俾主彰痺之籍則其於風化豈云小補乎哉二興學校學校首善之地賢士所關故三代盛世莫不以是爲重庠以養之序以射之校以敎之而人倫明於上敎化行於下培養作成濟濟藹藹者率是國之楨幹朝之麟鳳也三代以降漸不如古而又莫今日若也校宮雖設鄕無善俗飭躬讀書鮮見其人鼓掌騁辯專事分明朝入暮出徒爲餔歠之行群聚衆咻便作是非之場冠章甫而不知孔孟之爲何事衣縫腋而擧昧詩書之爲何物遂使昭代藏修之所一朝爲此輩壞了如此而尙何望彬蔚之譽哉近又有一種邪學橫流中外父子傳述士女誦習其所陷溺民心誑惑衆聽有甚於楊墨之害佛老之法矣玆曷故焉由正學不明而無嚴師以導也朱子曰惟聖斯惻建學立師以培其根以達其支國學與鄕學我國固已設之矣殿下又居君師之位而其於立敎明倫之方井井有規度矣當今之務惟在得其人而倣而行之十室之邑必有忠信則何患無其師也擇其篤行誼通經術者鄕寘一人使家塾之蒙士有所依歸而養其仁義禮智之性祛其浮薄詖淫之行期於成章而又講學之暇試之文詞以爲需世之用則儒化大興士風丕變豈不休哉豈不休哉三變科制科制之設古矣漢以策唐以詩賦宋兼試以論表各體良臣碩輔鴻儒宗匠莫不由是焉進身而彌綸世道黼黻皇猷則科擧何嘗累人人自累科擧耳竊覸我朝取人亦尙科甲明經學以講其義理製課試以考其才藝應製文者未必懵經學擧明經者未必無文詞則祖宗朝科製最爲得人才之良法也今也不然講製分爲二岐而講試說書口讀而已尋章摘句耳㔄而止經術之空疎文體之浮靡職由是也又於臨場士趨不端較計得失拚棄性命躁競相尙關節先行甚至豪族富戶賂客購人倩文借筆其所爲弊難以毛擧而鄕邑爲甚董子曰譬之琴瑟不調甚者必解而更張之今日科制不容不更張而中朝之憂嘆亦已屢矣臣愚以爲取人之道莫善於周之鄕貢而科制有不可廢則漢之擧賢良實爲矯救之要道也蓋賢良之科實倣鄕貢之規而臨軒親策叩其所存則其賢不肖才不才可以立判而向之章句之儒奔競之子不得售其伎倆矣此法我祖宗已行之申明舊典最合先務雖然奸竇日開弊源自在嚴其薦法主者坐之而且復古之明經法必以明經義有文藝者選擧則科弊可革士習自正惟殿下懋哉懋哉四明田政田政係生民休戚是以夏人貢殷人助周人徹皆所以均賦役而制民産也孟子經界章備言三代遺法而乃曰仁政必自經界始顧不重歟我國壤地多高山大川少平原廣野不便於畫井故倣貢法而取其賦焉則亦未始不均也然而日月悠久陵谷變遷昔之桑田今爲碧海而考籍數貢歲以爲常今之所謂白地徵稅者是也試以湖南一路言之自經辛壬之大水良田沃壤或成川渠之途或作沙礫之場去年不墾明歲又廢而徵租自如也又有所謂舊陳今陳者林木叢雜之野草菜荒穢之區擧入於常賦之中一夫之白徵不下數結而富戶倍之重以頻年不熟膏膄之田糞猶不足矧伊荒廢之土租何從出民不堪苦奔走呼愬則守宰諉之方伯方伯諉之廟堂輒稱經費之大縮災結之少下而以自解焉間雖有給災之歲亦不過十之五六耳坐民困悴若是之甚而廈氊邃矣田野邈矣雖以聖上懷保之德亦何由盡燭臣願亟下明詔於諸路成川之地舊陳之田不可改闢者一一査出永蠲其賦且許今陳之隨起收稅如水田之例則田政明而生民幸甚幸甚五均糶糴糶糴所以周民急而需國用也漢置常平魏置平糴社倉於隋義倉於唐代各異規而其爲民國則一也亦唯我朝糶糴之法春頒秋斂倣周官旅師之制均予寡取寓夏貢什一之義行之累百年而法久弊生理所必至倉庫典守吏胥主之舞文弄奸愈出愈巧以語其大則一人所逋多者以千斛計而下至百十年年反作官擁虛簿及其現發也徵督反及於疎遠之姻族而逋吏之田産自在也其次方其納糴之時民以精實吏以空殼而及夫糶也吏民反是又有所謂分石之法乘夜開倉石取其半而和以塵土又爲小斗大斗小斛大斛發斂異用利其取剩如許疵弊不可殫記而間有貪墨之長吏一遇荒歲以公家穀物爲自己料販之資貴賣賤買害及一境凡此數者皆所以病民國而甚非糶糴之本意也至於山郡之穀多海邑之穀少曁夫富戶之不受貧民之偏受者亦一今日之痼弊也蓋海邑穀常貴山郡穀常賤故上司之執錢者不於山郡而必於海邑也倉儲少完實而多虛穀不完之石故富戶常行賂而不受貧民以無賄而偏受者也矯革之方議者不一而臣愚以爲長吏廉然後小吏自可畏戢莫敢售其奸矣宜先從守宰極選其廉白剛明者又嚴立選倉吏法必取醇謹小心者俾之典守又隨邑之大小均儲穀物而上司之執錢無偏於海邑排戶均分而亦無富戶之巧避則或可救目前之弊矣且斗斛衡尺所以適多寡平輕重齊長短者也我國公私所用各異其制大非虞帝同律度量衡之義而求之古今天下寧有是哉至於官府之用亦違地部之式吏緣爲奸百弊俱生更願嚴飭地部斗斛衡尺申明舊制內而京師外而八路無論官府私室市廛村閭一傡收聚釐校頒式均齊方正無敢違越俾杜公私僞濫之弊一或有犯者詗察摘發繩以重法使民知畏官長亦施以不能檢察之罪以爲永久遵行之地焉六修軍政軍政有國之不可疎虞者也古人安不忘戰故書曰其克詰爾戎兵詩曰修爾車馬弓矢甲兵用戒戎作蓋事豫則立不豫則廢若害至而爲之備患生而爲之防則是猶見兔而顧犬亡羊而補牢已云晩也亦何及矣我國兵制粤自祖宗雖有措置而戎政之疎虞無如近日以言乎卒伍則疲劣莫甚固捍禦之難責以言乎器械則朽鈍無比尙擊刺之暇論晁錯有言器械不利以其兵予敵卒不可用以其將予敵此誠千古格論也方今昇平日久人不知兵恬嬉成風架補度日不幸一朝有不虞之憂則以此疲鈍之兵械將何以敵愾而制勝乎臣竊以爲疊役之弊黃白之徵不革則軍伍無可精之日何者姑就臣所居道言之陸軍束伍自有定制而俗渝民狡不守其常稍有財産則賄悅官吏圖免軍籍昔之陸軍變爲閑散而代簽之害至及束伍今之束伍率是私賤而貧弱之極不過備數於是相率怨咨散而之四則其所之之邑又不免簽丁兩處徵布者有之或已充束伍而又定納布之役者有之是所謂疊役也黃口之兒亦簽軍簿白骨之人且責番布如彼如此虛額夥然則精鍊强勇非所可言而戎裝軍械責之於此輩亦安得以便利乎臣謂諸路軍案嚴加査正疊役黃白之類無遺頉免遊民饒富之輩隨闕充定俾無虛額且刀槍弓矢袍鎧鞍馬之屬飭令一新私備者隨時點閱官庤者間年繕治而又於農隙輒爲操鍊則先事備患之政恐似得宜雖然將非其人則雖有勁卒利械無益於勝敗之數更願預選有智略合將材者使列邑採訪剡擧如鄕貢之規以爲儲養綢繆之策焉七抑奢侈奢侈儉約之反也自古家國未有崇儉德而不興者亦未有尙侈風而不敗者考之史牒已然之蹟可徵也人情大抵飮食欲其甘軟也衣服欲其輕煖也聲伎器玩欲其娛耳目也輿馬宮室欲其便身體也於是乎驕淫矜誇放僻奢侈之極是謂不遜庶人儗於士士儗於卿大夫卿大夫儗於君上糜財竭用僭分踰制而後已信乎奢侈者危已之本也唯我聖上躬行節儉志勤倡率唐虞之采椽不斵夏禹之菲其飮食漢文之身衣弋綈不必專美而觀於鄕谷之俗一何相反也文章所以表貴賤而昔之平民而麤葛短布者今焉齊紈蜀錦依樣大夫之衿紳昔之臧獲而氊笠窄袖者今焉大冠博帶無分上典之服飾揚揚閭里莫敢誰何制度所以明等威而村女市商之跣足徒行者擧乘流水之車游龍之馬鄕品邑胥之繩樞甕牖者皆處翬飛之屋鬼瞰之室相與務勝視若固有至如器皿之陶瓦變爲鍮銅飮食之糲粟化以綺饌特其餘事耳物極而反理之常也反之如何儉而已古人有言曰君儉則臣知足臣儉則士知足士儉則民知足民儉則天下知足天下知足則禮義自生刑政自平儉約之政殿下固已行之而屢形於絲綸之間矣臣不敢知殿下之臣僚果能對揚聖意躬自服襲使一世之士民靡然如草上之風也耶名物度數自有我國成制今宜一遵大典施行而凡厥服飾器用之奢濫者先自朝紳始而痛加裁抑仍以頒示八方俾知下不敢僭上賤不敢踰貴則非但等威明而尊卑嚴亦足爲節財用阜民産之道伏願殿下念哉念哉八革時弊竊伏念列邑之痼弊非一非再而臣聞見不廣難以歷擧只以最所耳㔄而目擊者略陳之夫産紙之鄕何邑非瘼上司之卜定無節土倅之責應踰制而元價旣不稱當情債從以倍蓰民受其弊殆不聊生臣居比淳昌嘗聞之紅花鴉靑二色紙尤爲淳人之固弊也何者一束紅牋費近百金鴉靑之費亦至數十云臣未知用之何處而似不過爲扇子飾耳今以貧民一家之産乃爲卄張紙所糜費者寧有如許道理固已慨嘆而臣鄕南原亦有紙所紙品之好甲于國中是故營邑之誅求視他邑更有甚焉例給價錢一束二緡而畢竟浮費率二倍之通計一年所費無慮數千金而便同無麵之飥龜背之毛故於是以進上烟戶兩廳所儲之財姑先取用而彌縫之今年如此明年又如此兩廳亦將隨而蕩殘矣蓋兩廳卽本邑大小民人各出財力而貯之以爲每年責應許多民役而設置者也此廳一罄則又將結徵而戶斂紙役之責應無虛歲而民間之徵斂亦無已時也終必空一邑而後已其爲厲民孰大於是一鄕父老隱憂永嘆無有窮已大抵淳南之紙弊不但物力之費有倍於官給之本價營邑該吏視其情錢之多寡而進退之故費如是夥然也如欲拔本而塞源先從人情錢禁斷而年例卜定外各色紙物之別卜定者永爲革罷時價取用事著爲令甲則庶解生民之倒懸矣兩邑之弊旣如是其餘列邑之紙弊從可知也臣旣以紙弊仰陳而又有竹弊之可言者湖南十二邑進上靑大竹而産竹之邑古有而今無者往往皆然必遠求諸他邑故一竹之價已過五六兩而及其輸納營門也雇貰雜費視程道遠近而又不趐五六兩矣營屬輩捧納之際以鹿皮爲圈納其竹而伸縮之討箇人情操切大小其所行賂又不下五六兩摠以計之則一竹之費幾乎數十金云一竹之費如此則十竹之費亦可推知而何莫非出於吾民者耶民安得不貧且困也事雖微瑣擧一反三寧不寒心臣愚以爲一例嚴禁允合事理凡此八條之修明專係於擇守令守令所以承流宣化者而得其人則吏畏民懷弘農之虎可感不得其人則政煩賦重永州之蛇可哀也張九齡云六合之衆懸命於縣令宅生於刺吏欲治之本莫若重守令信哉斯言也今之守令能無魚弘之四盡而果有中牟之三異耶方伯連帥之臣椎剝而自肥流連而自樂州牧郡縣之長苛政以爲賢媚事以爲能上下相效貪虐大肆閭里繹騷景色愁沮古人所謂一路哭正爲今日道者也守臣如此其何以彈壓部下之令長也令長如此亦安能懷保百里之民生也向所陳八者之弊職由於守令之不得其人耳古之循良今不可復見而稍自廉謹者間有十一至焉而近來守令數遞又爲目下之一巨弊矣漢吏之長子孫氏倉庫尙矣無論而前令之坐席未煖新倅之五馬已到迎送絡繹民受其困簿領紊亂吏緣爲奸凡糴餉之枵然田政之白徵軍伍之虛額餘外許多弊端皆從此中出寇河內之一年莫借張京兆之五日足歎此實遠人之所共蹙頞而咨嗟者也臣謂當今之務莫如懲貪汙而嚴立烹阿之典不以貴近彊禦而無或寬貸責久任而牢守滿瓜之限勿以小失薄過而遽爾徑遞則恐不待大更張大變通而人皆固志民自蘇息將復見擧願爲聖世之氓而太平之歌詠作矣臣言非誣惟殿下勿疑焉又其本在乎申嚴薦法上而方伯連帥下而州牧郡縣之不法不職隨其罪而罪之薦剡之主亦以其罪而坐之則恬潔忠愼者竝進而贓汙罷軟者自遠矣豈非斯民之幸歟今臣所陳不過鄕黨州里間父老之所傳誦者無甚新奇眞所謂常談也死法也固不足聽聞而臣於此區區芹曝之誠不能自已敢附古人糟粕之語以備淸燕之省覽焉臣聞董仲舒之言曰人主一心爲萬化之本正心以正朝廷百官萬民蓋君心一正則天下萬事莫不一於正矣然則今日熙績之道顧不在殿下端本之治耶臣更以十事爲殿下誦之典學立志也敬天恤民也選任輔弼也儲養人才也洞開言路也法祖宗也振紀綱也明賞罰也節財用也崇儉德也此皆歷代名臣碩輔章牘奏議所已明白敷陳者按之史乘歷歷如指掌臣不必疊架覶縷而竊覸我殿下道冠百王知周萬物緝熙之學已典終始而立志期以唐虞寅畏之心不懈宵旰而恤民過於禹文槐棘崇班每存難愼之念棫樸盛化克盡作成之方則象於澤山而虛受有度觀德於廟宮而舊章不愆一弛一張百度皆擧五章五用萬民咸服捐不急之費而財可阜矣懋朴素之政而儉其昭矣凡此數者固不待微臣之仰勉而新而又新聖而益聖亦大聖人於穆不已之工也伏願殿下無謂已治已安念玆在玆益修勉勉之德使天理煥然於方寸之間而立經陳紀發號施令雷動風行沛然若時雨之降則八域蒼生與物咸昌合輳將來擧皆歡欣鼓舞於春臺烟月之中而向所陳八條之弊不過如洪爐之點雪太虛之尺霧而自可消霽於大化之陶鎔於不休哉於不盛歟唯聖明留神焉仍念臣學未通方才莫踰人居家蔑一行之修處鄕乏寸善之譽而賤名誤徹於黈纊收召至及於蓬蓽聞命驚惶若隕淵谷左右思量罔知所以爲計欲處則反涉於妄自標致欲進則奈何乎無物倥侗而與其偃蹇田間自速逋慢之誅毋寧趨伏闕下悉暴空疎之私强策登程爲伸義分而及登前席唯我殿下不以臣鄙夷天顔溫粹酬酢如響側席詢蕘之盛意藹然於辭表臣於是益不勝寸忱感激而繼之以隕越慙恧也旣承書進所懷之敎終不敢辭避退伏邸次昧昧然求其說而不得今才收拾神精略掇前人陳腐之說編成數段文字仰塵睿覽而第恐無一言一事有可以動人主之聽而小補民國者荒拙甚矣僭瀆極矣云云答曰第一條正風俗大抵治隆於上然後可言俗美於下今也敎化頹弛習尙壞悖三綱淪九法斁人不知其性之所有而全之所以異於禽獸之別綱紀名分儀章法度之駸駸然日趨陵夷特次第事興言及此寧不凜然而心寒予近欲留意於鄕約之修明者爲救焚拯溺之要道莫云迃遠而不切於事情常談之中自有妙理故曰觀於鄕而知王道之易易第欲申諭京外期有其效第二條興學校道之所存師之所在此所以學校之設其廣如彼設小學敎之以灑掃應對之節設大學本之以躬行心得之要次第節目煥然可述於是乎能者治人不能者治於人師道在上化民成俗降及後世恥言學一字竝與庠序校宮之外面儀文而擔却笆籬邊賢關已然鄕校可知且況近者朝端乏矜式之拂士人人樂放縱事事壞繩檢不知有君臣父子日用當然常行之則而正學由是不明師道由是不尊甚至所謂西來之洋學出將使冠裳而左袵人猶不知懼焉予乃蚤夜耿耿不敢遑寧際聞爾言極可嘉乃予則曰先從經旨大明儒風丕振然後餘外治敎始可語到云而縷縷十行每歸言敎一日二日未見有刮因之效後之視今者謂何等時乎第欲另加留意第三條變科制科制之於用人末也然若使風俗正學校興而朝著之間知有禮義廉恥則無論講取製取其爲得人則一也所以三致意於右二條也第四條明田政爾言是矣先自本道之成川之地舊陳之田不可改闢者令廟堂嚴飭道伯期於査正第五條均糴糶本爲益民而設者今反歸於厲民寧不痛歎近日發策而遍詢仍命大臣有司之臣講行矯救之政姑欲觀其稟決之如何第六條修軍政朝因元戎封章敷示十行之批爾須取見於朝紙也第七條抑奢侈儉而未有不治之國奢而未有不殆之邦豈俟智者可以知之然而百千弊病愈往愈甚此蓋躬率之未盡其道而然歟每一念到食息何甘近以矯正變革之策別有詢諮於筵席先令廟堂期於整飭若無別般淬厲之政難責食效更欲十分着念第八條革時弊雖以紙弊一事言之年前朝令不啻截嚴則淳昌南原等邑之依舊有弊揆以紀綱駭痛莫甚卽令廟堂關問道伯俾卽嚴査狀聞又若靑大竹之弊亦有別加申禁而誅求不止冗費多端一竹之費至爲中人幾家之産者亦可曰國有法乎廟堂知悉一體査問